作者:薛能
標題:柳枝四首
內容:數首新詩帶恨成，柳絲牽我我傷情。柔娥幸有腰支穩，試踏吹聲作唱聲。高出軍營遠映橋，賊兵曾斫火曾燒。風流性在終難改，依舊春來萬萬條。縣依陶令想嫌迂，營畔將軍即大粗。此日與君除萬恨，數篇風調更應無。狂似纖腰嫩勝綿，自多情態竟誰憐。遊人不折還堪恨，拋向橋邊與路邊。